Lahingukool

Lahingukool (aastani 2010 "Kaitseväe Võru Lahingukool") oli Eesti kaitseväe õppeasutus, kus koolitati vanemallohvitsere ja reservohvitsere.
Kool oli alates 2010. aastast Kaitseväe Ühendatud Õppeasutuste (hilisema Kaitseväe Akadeemia) struktuuriüksus ja asus alates 2014. aastast Võrus Taara sõjaväelinnakus. 2019. aastal ühendati lahingukool Kaitseväe Akadeemia õppekorpusega.
Tegevus.
Kooli ülesandeks oli vanemallohvitseride ja reservohvitseride koolitamine ning täiendõpe.
Vanemallohvitseride kursused (VK) jagunesid vanemallohvitseride baaskursuseks (VABK), vanemveebli kursuseks ja erialaametikoha vanemallohvitseride kursuseks (VAEK). Alates 2005. aastast oli KVÜÕA Lahingukooli vanemallohvitseride baaskursusele võimalik õppima asuda ka reservväelastel. Vanemallohvitseri kursus algas juulis ja lõppes juunis. Selle erialaosa toimus sageli väljaspool kooli vastavates väeosades.
Reservohvitsere koolitati nii ajateenijatest (RRÜBKA kursustel) kui ka vabatahtlike reservohvitseride kursustel (VROK).
Ajalugu.
Sõjaministri päevakäsuga nr. 156, 20. aprillist 1920 pandi alus suurtükiväe allohvitseride koolile, käskkirjadega nr. 320 ja nr. 321, 20. maist samast aastast vastavalt ratsaväe- ja jalaväe allohvitseride koolile. Jalaväekooli rajamise päeva (20. mai) peetakse ühtlasi lahingukooli aastapäevaks.
Allohvitseride Kooliks nimetati kool 1921. aasta jaanuaris, kui jala-, suurtüki- ja ratsaväe koolid ühendati üheks väeosaks.
1923. aasta sügisel liideti kõik sõjaväe õppeasutused Sõjaväe Ühendatud Õppeasutusteks, endise Peeter Suure merekindluse sõjaväelinnaku Tondi kasarmutes. Kõrgema sõjakooli juht oli ühtlasi kõigi sõjaväe õppe-asutuste kõrgem ülem.
1936. aastal Allohvitseride Kool likvideeriti ja sama aasta lõpus asutati Lahingukool.
Taasloomine.
Võru rajoonis Meegomäel asus ALMAVÜ/Eesti Tehnika- ja Spordiliidu Võru Tehnikakool. Eesti Vabariigi Valitsuse korraldusega 16. detsembrist 1991.a. nr. 481-k anti vastavalt Eesti Vabariigi Ülemnõukogu 25. septembri 1991.a. otsusele "Eesti Tehnika- ja Spordiliidu kohta" Võru
maakonnas Meegomäel asunud Eesti Tehnika- ja Spordiliidu Võru Tehnikakooli hooned, rajatised ja muu vara Eesti Vabariigi Kaitsejõudude Peastaabi omandusse.
Kaitseväe Lahingukool taasasutati 27. detsembril 1992 asukohaga Võrus Meegomäel endises Kuperjanovi Üksik-jalaväepataljoni majutuskohas vanas ALMAVÜ autokoolis.
Esmaseks ülesandeks sai ajateenijatest nooremallohvitseride ja kaadrikaitseväelastest vanemallohvitseridele haridussüsteemi ja väljaõppe arendamine. Selleks asutati seersandikursus (SK) ja veeblikursus (VK). Eeskuju võeti sageli Soome kaitsejõududest, kus said väljaõppe mitmed instruktorid. Aastas õpetati kaitseväele välja 2–3 u 150–200-liikmelist lendu noorem- ja vanemallohvitsere, mis tagas ja säilitas õppekvaliteedi kõrge taseme koolis ning arendas ühtlast lahingulist ettevalmistust kogu kaitseväes.
2000. aastate algul lõpetati koolis ajateenijate-nooremallohvitseride ettevalmistamine. Jätkati vanemallohvitseride ja reservohvitseride kursustega.
Lahingukool liitus Kaitseväe Ühendatud Õppeasutustega 2010. aasta 1. augustil. 2014. aastal valmis Võrus Taara linnakus kaasaegne kasarmu- ja õppehoone ning 2014. õppeaasta algas uues majas.
Kooli ülemad.
1920–1940:
1992–2019: